《夜寐闻夜有感》
清代·王慧

微风动帘帏，明月穿窗纸。凄其夜三更，万象寂于水。

墙头有栖夜，长啸惨人耳。闻之心凛冽，百虑纷然起。

痛死肠暗摧，念雠发怒指。因忆泉下人，卧病当秋始。

血枯夜不眠，神虚听无主。忽闻此鸟鸣，失惊向余语。

恐是不祥音，悲哀念儿女。执手魂已消，相看泪如雨。

回视壁间镫，青荧如豆许。哀哉念此境，又易两寒暑。

其间翻覆多，变幻难枚举。鬼蜮肆欺凌，孤茕濒九死。

伶仃诸雏弱，何以御狐鼠。愁攻与恨积，胸膈渐成痞。

恐复蹈覆车，谁可托遗累。勉力事刀圭，蔘苓贵无比。

糗粝尚艰辛，何力能致此。微生任浮沈，得失凭天矣。

作者简介：王慧，字韫兰，太仓人。学道长源女，诸生朱方来室。有《凝翠楼集》。